## La secretària autonòmica de Turisme destaca que l’hostaleria és un pilar fonamental de la indústria turística de la Comunitat Valenciana

*** Cristina Moreno ha participat en l’acte commemoratiu pel Dia de l’Hostaleria a Alacant**

La secretària autonòmica de Turisme, Cristina Moreno, ha destacat que l’hostaleria és un pilar fonamental de la indústria turística de la Comunitat Valenciana i reconeix “el gran treball” que realitzen les associacions d’hostaleria.

Cristina Moreno ha fet estes declaracions durant l’acte commemoratiu pel Dia de l’Hostaleria a Alacant, que ha organitzat Makro juntament amb les associacions d’hostaleria ARA i APEHA.

Durant la seua intervenció, la secretària autonòmica ha subratllat “la labor extraordinària” que realitzen les associacions d’hostaleria d’Alacant, ARA i APEHA, “per a fer valdre la gastronomia i la dignificació de les professions vinculades a l’hostaleria”.

A més, ha recordat el compromís de la Generalitat “amb la professionalització de l’hostaleria”, ja que “treballem en col·laboració amb les associacions per a oferir formació específica a través de la Xarxa de Centres de Turisme”, i ha remarcat que “la formació és la base per a mantindre l’excel·lència en el sector i garantir que els nostres professionals estiguen preparats per a oferir experiències úniques als visitants”.

Durant l’acte, Moreno també ha recalcat que “el turisme gastronòmic és una part essencial de la nostra estratègia de promoció turística, que contribuïx significativament a millorar la nostra imatge com a destinació”, i hi ha afegit que “a través de la marca l’Exquisit Mediterrani busquem vincular la imatge del nostre territori amb la riquesa i la singularitat de la nostra gastronomia”.

Fecha: 10/10/2023